O‘zbekistonda masjidlar soni 2075 taga yetdi

Samarqandda yangi masjid ro‘yxatdan o‘tkazildi, deb “Daryo”ga xabar bermoqda Adliya vazirligi.

Qayd etilishicha, shu kungacha mamlakatda 2292 ta diniy tashkilot faoliyat yuritib kelayotgan bo‘lsa, ulardan 2074 tasini masjidlar tashkil qilardi.
Samarqand viloyat adliya boshqarmasi tomonidan 2020-yilning 17-sentabrida “Yangiobod” jome masjidi 321-son bilan davlat ro‘yxatidan o‘tkazilishi natijasida O‘zbekistonda masjidlar soni 2075 taga yetdi.

Ma’lum qilinishicha, masjid Samarqand shahar “Mash’al” MFYda joylashgan.
Ma’lumot uchun, shu kunga qadar, Samarqandda jami 808 ta nodavlat notijorat tashkiloti va 309 ta diniy tashkilot ro‘yxatdan o‘tkazilgan bo‘lib, shundan 287 ta islomiy yo‘nalishdagi va 22 ta noislomiy yo‘nalishdagi diniy tashkilotlar hisoblanadi.
Avvalroq Yuqori Chirchiq tumani, Olmaliq shahri, Surxondaryo viloyatida yangi masjid ochilgani ma’lum qilingandi.
Shu bilan birga, Samarqandda 7,5 ming namozxonga mo‘ljallangan viloyatdagi eng katta masjid qurib bitkazilgani xabar berilgan edi.